คลังเดินหน้าเก็บภาษีจากการซื้อขายหุ้น
รมว.คลัง ยืนยันแล้ว เดินหน้าเก็บภาษีจากการซื้อขายหุ้น เพิ่มรายได้รัฐบาล ให้กรมสรรพากรศึกษารายละเอียด
21 ธ.ค. 2564

นายอาคม เติมพิทยาไพสิฐ รมว.คลัง เปิดเผยว่า ขณะนี้ได้มอบหมายให้กรมสรรพากรไปพิจารณาแนวทางการจัดเก็บภาษีจากการขายหุ้นในตลาดหลักทรัพย์ ซึ่งเดิมที่ได้มีการจัดเก็บภาษีดังกล่าวอยู่แล้วในอัตรา 0.1% ของรายรับ แต่ได้มีการยกเว้นการจัดเก็บดังกล่าวมาเป็นเวลากว่า 30 ปี ดังนั้นเรื่องนี้จึงไม่ใช่เรื่องใหม่ เป็นเรื่องที่มีการกำหนดไว้แล้ว“ภาษีจากการขายหุ้นไม่ใช่เรื่องใหม่ แต่เรายกเว้นให้มา 30 ปีแล้ว ตอนนี้ก็มานั่งดูว่าจะดำเนินการอย่างไรได้บ้าง เพราะตลาดหุ้นทั่วโลกก็มีการเก็บภาษีจากการซื้อขายหุ้น เก็บจากอากรแสตมป์และ เก็บภาษีจากกำไร โดยได้มอบให้กรมสรรพากรไปดูว่าการจัดเก็บตรงนี้มีความเป็นไปได้มากน้อยแค่ไหน ซึ่งต้องยอมรับว่ามีความจำเป็น ส่วนหนึ่งในการช่วยเพิ่มฐานรายได้ให้ภาครัฐ ไม่ได้กำหนดว่ากรมสรรพากรจะทำการบ้านชิ้นนี้เสร็จเมื่อไหร่ เมื่อไหร่ก็เมื่อนั้น ส่วนรายละเอียดว่าจะมีวงเงินสำหรับยกเว้นการจัดเก็บภาษีจากการขายหุ้นเท่าไหร่ จะมียกเว้นหรือไม่มียกเว้น ยังตอบไม่ได้ เพราะทุกอย่างยังอยู่ระหว่างการพิจารณา” นายอาคม กล่าว